钦定古今图书集成/明伦汇编/氏族典/第231卷 > 杨一清
## 钦定古今图书集成/明伦汇编/氏族典/第231卷 > 杨一清

按《明外史杨一清传》：“一清，字应宁，其先云南安宁人。
父景，移居巴陵。一清少而能文，登成化八年进士第。
父丧，卜葬丹徒，遂家焉。服除，除中书舍人，迁山西按
察佥事。以副使督学陕西，以其暇究边事甚悉，入为
太常少卿，进南京太常卿。弘治十五年，擢左副都御
史，督理陕西马政。延绥、宁夏、甘肃有警，命一清总制”
三镇军务，遂建议修边。帝可其奏。而刘瑾憾一清不
附己，诬一清冒破边费，逮下诏狱。大学士李东阳、王
鏊力救之，事乃解。安化王寘𫔍反，诏起提督军务，中
官张永监其军。一清知永与瑾有隙，乘间言之。永竟
如一清策诛瑾。永以是德一清，左右之于帝。召还，拜
户部尚书。盗平，加少保，入参机务。力请骸骨归。世宗
即位，廷臣交荐，遣官存问。陕西三边总制阙，诏一清
以少傅改兵部尚书、左都御史莅之。召为吏部尚书、
武英殿大学士，加少师、特进、左柱国。与张璁、桂萼不
相能，致仕归。璁等构朱继宗狱，坐一清受张永弟容
金钱，遂落职。一清大恨，疽发背死。久之，复官，谥文襄。